Id-Direttiva tal-Kunsill
tat-3 ta’ Diċembru 1987
li temenda Direttiva 70/220/KEE dwar l-approssimazzjoni tal-liġijiet ta’ l-Istati Membri relatati mal-miżuri li għandhom jittieħdu kontra t-tniġġis mill-gassijiet li joħorġu mill-magni tal-vetturi
(88/76/KEE)
IL-KUNSILL TAL-KOMUNITAJIET EWROPEJ
Wara li kkunsidra t-Trattat li jistabbilixxi l-Komunità Ekonomika Ewropea, u b’mod partikolari Artikolu 100a tiegħu,
Wara li kkunsidra l-proposta mressqa mill-Kummissjoni [1],
B’kooperazzjoni mal-Parlament Ewropew [2],
Wara li kkunsidra l-opinjoni tal-Kumitat Soċjali u Ekonomiku [3],
Billi jeħtieġ li jkunu adottati miżuri bil-għan li jistabbilixxu progressivament is-suq intern fuq perjodu li jiskadi fil-31 ta’ Diċembru 1992; billi s-suq intern hu magħmul minn żona mingħajr fruntieri li fiha hu assigurat il-moviment liberu tal-merkanzija, persuni, servizzi u kapital;
Billi l-ewwel programm ta’ azzjoni tal-Komunitajiet Ewropej dwar il-ħarsien ta’ l-ambjent, approvat mill-Kunsill fit-22 ta’ Novembru 1973, jitlob li jitqies l-aħħar progress xjentifiku biex jitnaqqas it-tniġġis fl-atmosfera kkawżat minn gassijiet li joħorġu minn vetturi li jaħdmu bil-magna u għad-Direttivi adottati qabel biex ikunu emendati kif meħtieġ; billi t-tielet programm ta’ azzjoni jaħseb għal aktar sforzi biex jitnaqqas sostanzjalment il-livell preżenti ta’ tniġġis li joħroġ mill-vetturi li jaħdmu bil-magna;
Billi d-Direttiva 70/220/KEE [4] tistabbilixxi l-valuri ta’ limitu it-tniġġis tal-monossidu tal-karbonju u idrokarburi mhux maħruqa minn dawk il-magni; billi dawn il-valuri ta’ limitu tbaxxew għall-ewwel darba permezz tad-Direttiva 74/290/KEE [5] u żdiedu, skond id-Direttiva 77/102/KEE [6], b’valuri ta’ limitu it-tniġġis permissibbli mill-ossidi tan-nitroġenu; billi l-valuri ta’ limitu ta’ dawn it-tliet tipi ta’ tniġġis tnaqqsu wara xulxin mid-Direttivi 78/665/KEE [7] u 83/351/KEE [8];
Billi x-xogħol li daħlet għalih il-Kummissjoni rigward l-istrateġija tagħha li tadotta xejra li tħaddan kollox fiha lejn l-iżvilupp ta’ regoli għall-industrija tal-vetturi li jaħdmu b’magni wera li l-industrija Ewropea diġa għandha disponibbli, jew bħalissa qiegħda tirfina, it-teknoloġija tal-magni li ser twassal għal aktar tnaqqis fil-limiti tal-valuri; billi matul il-perjodu msemmi dak it-tnaqqis ma jfixkilx l-għanijiet tal-politika tal-Komunità f’oqsma oħra, u b’mod speċjali f’dak ta’ l-użu maħsub ta’ l-enerġija;
Billi jeħtieġ li tiġi mħajra l-innovazzjoni u l-kompettività industrijali fis-swieq interni u fis-swieq barranin; billi jeħtieġ li l-Komunità tadotta miżuri dwar dak li joħroġ mill-vetturi; billi għandhom fl-istess ħin iħarsu l-livell għoli tal-ħarsien ta’ l-ambjent u jgħinu biex jiksbu valuri adattati għall-kondizzjonijiet Ewropej sabiex l-effett tagħhom finali fuq l-ambjent ikun l-istess bħall-istandards li hemm fis-seħħ fl-Istati Uniti ta’ l-Amerika rigward dak li joħroġ mill-vetturi; billi biex jinkiseb dan l-għan, jaqbel li wieħed jaħseb f’soluzzjoni li tvarja skond il-kategorija tas-saħħa tal-magna tal-vettura, sabiex, kemm jista’ jkun, ikun hemm qbil mal-ħtiġijiet tal-Komunità bi prezz raġonevoli u billi jintużaw mezzi tekniċi differenti; billi l-limiti tal-valuri stabbiliti għal vetturi li l-magna tagħhom għandha kapaċità inqas minn 1,4 litri jirriflettu l-kondizzjonijiet tekniċi u ekonomiċi preżenti tal-manifatturi Ewropej f’dan is-settur tas-suq; billi l-limiti tal-valuri li jgħoddu fl-1992/93 għandhom jkunu stabbiliti fl-1987.
Billi l-limiti tal-valuri f’din id-Direttiva huma bbażati fuq il-metodu ta’ test stabbilit fid-Direttiva 70/220/KEE, imma din il-proċedura għandha tkun adottata wara biex tkun rappreżentattiva mhux biss tal-kondizzjonijiet tat-traffiku f’ċentri urbani maħnuqa iżda wkoll tal-kondizzjonijiet barra dawk iċ-ċentri; billi deċiżjoni li tolqot dak l-adattament għandha tittieħed mhux aktar tard mill-1987;
Billi Artikolu 5 tad-Direttiva 70/220/KEE jirreferi għall-possibbiltà li jkunu adattati d-dispożizzjonijiet ta’ l-Anness biex jitqies il-progress tekniku;
Billi l-magni petrol fil-vetturi kollha koperti b’din id-Direttiva għandhom jkunu disinjati biex jaħdmu bil-petrol mingħajr ċomb sabiex ikun jista’ jitwaqqaf l-użu ta’ żidiet biċ-ċomb fil-karburant u għalhekk jagħmlu kontribut deċiżiv lejn it-tnaqqis tat-tniġġis ambjentali minn dak l-element;
Billi jeħtieġ li jkun żgurat li d-dispożizzjonijiet marbuta mal-magni tal-vetturi li jaħdmu bi tkebbis bil-kompressjoni koperti b’din id-Direttiva jibqgħu kompatibbli, minħabba l-karatteristika speċifika tat-tniġġis kollu li joħroġ minn dawk il-magni, b’bidliet li jiġu wara fid-dispożizzjonijiet marbuta ma’ tniġġis ieħor li joħroġ minn dawk il-magni, imsemmi fid-Direttiva 72/306/KEE [9];
Billi, matul il-perjodu bejn l-adozzjoni ta’ l-istandards Ewropej u t-tħaddim tad-dawra tat-test Ewropew modifikat, hu mixtieq li l-vetturi li jkunu kisbu approvazzjoni tat-tip skond standards ekwivalenti fis-swieq ta’ l-esportazzjoni tal-Komunità jikkwalifikaw ukoll għall-approvazzjoni tat-tip KEE;
Billi, biex iqisu mill-ewwel ir-regoli tat-Trattat, l-Istati Membri li jixtiequ hekk jistgħu jħaddnu bil-quddiem il-valuri l-ġodda stabbiliti f’din id-Direttiva, bil-ħsieb li jekk jagħmlu dan ma jkunux jistgħu jżommu milli jsir bejgħ jew użu tal-vetturi, sew jekk ikunu magħmula f’pajjiżhom kif ukoll jekk ikunu impurtati, li jkunu jaqblu mal-ħtiġiet tal-Komunità,
ADOTTA DIN ID-DIRETTIVA:
Artikolu 1
Annessi I, II, III, VI u VII tad-Direttiva 70/220/KEE għandhom ikunu emendati skond l-Anness ta’ din id-Direttiva. L-Anness ġdid IIIA għandu jiddaħħal.
Artikolu 2
1. Mill-1 ta’ Lulju 1988, l-ebda Stat Membru ma jista’, minħabba raġunijiet marbuta mat-tniġġis fl-arja mill-gassijiet li joħorġu mill-magna jew mill-ħtiġiet tal-karburant tal-magna:
- jiċħad li jagħti l-approvazzjoni tat-tip KEE, jew joħroġ id-dokument imsemmi fit-tieni inċiż ta’ Artikolu 10(1) tad-Direttiva 70/156/KEE [10], kif l-aħħar emendat mid-Direttiva 87/403/KEE [11], jew biex jagħti l-approvazzjoni tat-tip nazzjonali għal tip ta’ vettura bil-magna,
jew
- jipprojbixxi li fil-bidu ċerti vetturi jibdew jaħdmu,
billi l-livell tat-tniġġis tal-gass li joħroġ minn din it-tip ta’ vettura li taħdem bil-magna jew minn dawk il-vetturi u l-ħtiġiet tal-karburant tal-magna jħarsu d-dispożizzjonijiet tad-Direttiva 70/220/KEE, kif emendata minn din id-Direttiva.
2. L-Istati Membri jistgħu:
mill-1 ta’ Ottubru 1988 fil-każ ta’ tipi ta’ vetturi li għandhom magna b’kapaċità ta’ aktar minn 2000 cm3,
mill-1 ta’ Ottubru 1990 fil-każ ta’ tipi ta’ vetturi li għandhom magna b’kapaċità inqas minn 1400 cm3, mill-1 ta’ Ottubru 1991 fil-każ ta’ tipi ta’ vetturi li għandhom magna b’kapaċità bejn 1400 to 2000 cm3 inklużi, u mill-1 ta’ Ottubru 1994 fil-każ ta’ tipi ta’ vetturi bl-istess kapaċità li jkun mgħammra b’magni li jaħdmu bit-tkebbis bil-kompressjoni tat-tip ta’ injezzjoni diretta,
- ma jibqgħux joħorġu d-dokument li hemm imsemmi fl-aħħar inċiż ta’ Artikolu 10(1) tad-Direttiva 70/156/KEE fil-każ ta’ tip ta’ vettura li taħdem bil-magna,
u
- jiċħdu li jagħtu approvazzjoni tat-tip nazzjonali għal tip ta’ vettura li taħdem bil-magna,
li minnha joħroġ inkwinanti fil-forma ta’ gass f’livelli li ma jilħqux il-ħtiġiet ta’ l-Anness tad-Direttiva 70/220/KEE, kif emendata b’din id-Direttiva.
3. Mill-1 ta’ Ottubru 1989 fil-każ ta’ tipi ta’ vetturi li għandhom magna b’kapaċità ta’ aktar minn 2000 cm3,
mill-1 ta’ Ottubru 1993 fil-każ ta’ tipi ta’ vetturi li għandhom magna b’kapaċità bejn 1400 u 2000 cm3 inklużi u
mill-1 ta’ Ottubru 1996 fil-każ ta’ tipi ta’ vetturi ta’ l-istess kapaċità mgħammra b’magni li jaħdmu bi tkebbis bil-kompressjoni tat-tip ta’ injezzjoni diretta,
L-Istati Membri jistgħu jipprojbixxu lil dawk il-vetturi milli jaħdmu minħabba t-tniġġis tal-gass li joħroġ minnhom u minħabba li l-ħtiġiet tal-karburant tal-magna tagħhom ma jilħaqx il-ħtiġiet ta’ l-Anness tad-Direttiva 70/220/KEE, kif emendat b’din id-Direttiva.
Artikolu 3
1. L-Istati Membri jistgħu jiċħdu l-approvazzjoni tat-tip nazzjonali, l-approvazzjoni tat-tip KEE jew id-dokument imsemmi fit-tieni inċiż ta’ Artikolu 10(1) tad-Direttiva 70/156/KEE għal tip ta’ vettura li taħdem bil-magna positive-ignition li l-ħtiġiet tal-karburant tal-magna tagħha ma jħarsux id-dispożizzjonijiet ta’ l-Anness tad-Direttiva 70/220/KEE, kif emendat b’din id-Direttiva:
- mill-1 ta’ Ottubru 1988, għal tipi ta’ vetturi li l-magna tagħhom tiflaħ aktar minn 2000 cm3, ħlief għal dawk imfissra fis-sezzjoni 8.1,
- mill-1 ta’ Ottubru 1989, għat-tipi l-oħra.
2. Mill-1 ta’ Ottubru 1990, l-Istati Membri jistgħu jipprojbixxu milli jaħdmu dawk il-vetturi mgħammra bil-magna positive-ignition li l-ħtiġiet tal-karburant tagħha ma jħarsux id-dispożizzjonijiet ta’ l-Anness tad-Direttiva 70/220/KEE, kif emendat minn din id-Direttiva, ħlief meta l-manifattur juri ċertifikat aċċettat mis-servizz tekniku li ħareġ l-approvazzjoni tat-tip dwar dak li joħroġ mill-vettura fil-bidu li juri li biex dawk il-vetturi jiġu adattati għall-ħtieġa l-ġdida tal-karburant jeħtieġ li jsiru bidliet kbar fl-inġinerija, qabel kollox bidla fl-ispeċifikazzjoni tal-materjal tad-dħul jew ta’ l-exhaustvalve seats jew tnaqqis fil-proporzjon tal-kompressjoni, jew żieda fil-kapaċità tal-magna biex tagħmel tajjeb għal telf fis-saħħa; li f’dan il-każ, dik il-projbizzjoni tista’ ssir biss mid-dati stabbiliti f’Artikolu 2(3).
Artikolu 4
Sa mhux aktar tard mill-31 ta’ Diċembru, il-Kunsill, fuq proposta mressqa mill-Kummissjoni, għandu:
- jieħu deċiżjoni fuq aktar tnaqqis fil-limiti tal-valuri li għandhom jgħoddu għall-vetturi li l-magna tagħhom għandha kapaċità inqas minn 1400 cm3 sa mhux aktar tard mill-1992 għall-ħruġ ta’ approvazzjonijiet tat-tip nazzjonali u 1993 biex jibdew jaħdmu l-vetturi,
- jemenda t-test li hemm f’Anness III tad-Direttiva 70/220/KEE sabiex isir adattament għall-kondizzjonijiet preżenti, b’mod partikolari biż-żieda ta’ sekwenzi tas-sewqan f’żoni mhux urbani,
- jieħu deċiżjoni dwar il-proċeduri għad-dħul fis-seħħ tat-test emendat li hemm f’Anness III u l-kondizzjonijiet biex jitħassar Anness III preżenti u Anness IIIA tad-Direttiva 70/220/KEE, kif emendat minn din id-Direttiva inkluż il-perjodu transitorju.
Artikolu 5
L-Istati Membri għandhom idaħħlu fis-seħħ d-dispożizzjonijiet meħtieġa biex ikunu konformi ma’ din id-Direttiva sa mhux aktar tard mill-1 ta’ Lulju 1988 u għandhom jgħarrfu lill-Kummissjoni b’dan.
Artikolu 6
Din id-Direttiva hija indirizzata lill-Istati Membri.
Magħmula fi Brussel, fit-3 ta’ Diċembru 1987.